Yang Ha-eun

Yang Ha-eun (s. 25. helmikuuta 1994) on eteläkorealainen pöytätennispelaaja. Hän on voittanut maailmanmestaruuden sekanelinpelissä ja saavuttanut kaksi MM-pronssia joukkuekilpailussa.

Yang sai ensimmäisen arvokisamitalinsa Dortmundin MM-kilpailuissa 2012, kun Etelä-Korea saavutti joukkuekilpailussa pronssia. Suzhoun MM-kilpailuissa 2015 hän voitti sekanelinpelissä kiinalaisen Xu Xinin kanssa kultaa. Loppuottelussa he voittivat japanilaisparin Maharu Yoshimura / Kasumi Ishikawa eräluvuin 4–0. Rion kesäolympialaisissa 2016 Yang kuului Etelä-Korean joukkueeseen, joka hävisi joukkuekilpailun puolivälierissä Singaporelle. Halmstadin MM-kilpailuissa 2018 hän saavutti joukkuekilpailussa pronssia Etelä- ja Pohjois-Korean yhteisen joukkueen jäsenenä.

Yang on ollut maailmanrankingissa parhaimmillaan 12:ntena kesäkuussa 2015 ja helmikuussa 2016.

Lähteet 

Eteläkorealaiset pöytätennispelaajat
Vuonna 1994 syntyneet
Elävät henkilöt